Лъэпкъ егъэджэныгъэм и гъуэгу
«Тетраграф» тхылъ тедзапIэм иджыблагъэ къыщыдэкIащ «Къэбэрдей-Балъкъэрым и егъэджэныгъэ IэнатIэм и тхыдэм щыщ. 1918 — 2012» тхылъыщIэр. Ар ягъэхьэзыращ биологие щIэныгъэхэм я доктор, профессор, КъБР-м щIэныгъэхэмкIэ щIыхь зиIэ и лэжьакIуэ, УФ-м егъэджэныгъэмкIэ щIыхь зиIэ и лэжьакIуэ Щхьэгъэпсо Сэфарбийрэ педагогикэ щIэныгъэхэм я доктор Тэхъу Светланэрэ.
Лъэпкъ егъэджэныгъэм къикIуа гъуэгуанэ купщIафIэр, ар зэрызэфIэувамрэ зэрызиужьымрэ, илъэс зэхуэмыдэхэм IэнатIэм щекIуэкIа къэрал политикэмрэ мы лъэхъэнэм къыпэщыт къалэнхэмрэ къыбгурыIуэнымкIэ мыхьэнэшхуэ иIэщ Щхьэгъэпсомрэ Тэхъумрэ я IэдакъэщIэкIым. Абы Iэмал къыует IэнатIэм и зэхэлъыкIэм куууэ укIуэцIрыплъыну, егъэджэныгъэ-гъэсэныгъэм хэлъ тхыдэ-щэнхабзэ лъапIэныгъэр зыхэпщIэну. Лъэпкъ егъэджэныгъэм къикIуауэ ялъытэ илъэс 95-м а IэнатIэм и пашэу щытащ цIыху 32-рэ, 1918 гъэм просвещенэм и япэ наркому щыта Тамбий Пагуэ Исмэхьил и къуэм и деж къыщыщIэдзауэ 2012 гъэм и щэкIуэгъуэм а къулыкъур зыхуагъэфэщауэ мы зэманым КъБР-м егъэджэныгъэмрэ щIэныгъэмкIэ и министр Семэн Пщыкъан Григорий и къуэм и деж щиухыжу. «ЦIыхубэр егъэджэным зи къарурэ зэфIэкIрэ езыхьэлIа дэтхэнэри узэщIакIуэ нэсщ, сыту жыпIэмэ абыхэм ялъэкI къагъэнакъым ди лъэпкъыр щIэныгъэм и нэхум хэшэнымкIэ, а IэнатIэр хъумэнымкIэ икIи зегъэужьынымкIэ, ди бзэмрэ щэнхабзэмрэ къэкIуэну щIэблэхэм яхуэхъумэнымкIэ, хэкум лъэпкъ интеллегенцэ къигъэтэджынымкIэ», — щатх тхылъым и пэублэ псалъэм авторхэм.
Зи бжыгъэкIэ зы мин хъу тхылъыщIэр ди блэкIар, дыщыпсэу нобэр, дызыхуэплъэ къэкIуэнур зэпызыщIэщ. Ар яфIэхьэлэмэтынущ щIэныгъэ, егъэджэныгъэ IэнатIэхэм пэрытхэм, лъэпкъ тхыдэм дихьэх дэтхэнэми.
ЖЫЛАСЭ Маритэ.
